O **Μενέλαος Τζιφόπουλος** είναι Επίκουρος Καθηγητής, με γνωστικό αντικείμενο «Παιδαγωγική και Εφαρμογές στην Πρωτοβάθμια Εκπαίδευση» στο Παιδαγωγικό Τμήμα Δημοτικής Εκπαίδευσης του Πανεπιστημίου Δυτικής Μακεδονίας (ΠΔΜ). Είναι ΣΕΠ στο Ελληνικό Ανοικτό Πανεπιστήμιο σε μεταπτυχιακά Προγραμμάτων Σπουδών των Ανθρωπιστικών Επιστημών. Επίσης, έχει διεξάγει δύο μεταδιδακτορικές έρευνες (ΑΠΘ, ΔΠΘ) στις Επιστήμες της Εκπαίδευσης.

Από το 2020 έως και σήμερα είναι Ταμίας στην Παιδαγωγική Εταιρεία Ελλάδος (ΠΕΕ), στο Παράρτημα της Μακεδονίας και από το 2023 Επιστημονικός Συνεργάτης στο Ινστιτούτο Ελληνικής Γλώσσας του Κέντρου Έρευνας και Καινοτομίας «ΤΗΜΕΝΟΣ» του ΠΔΜ.

Από το 2011 έως και σήμερα έχει συμμετάσχει ως ερευνητής και επικεφαλής δράσεων σε επιμορφωτικά προγράμματα στο Αριστοτέλειο Πανεπιστήμιο Θεσσαλονίκης, στο Δημοκρίτειο Πανεπιστήμιο Θράκης και στο Πανεπιστήμιο Δυτικής Μακεδονίας. Συγκεκριμένα, από το 2019 έως και το 2023 λειτούργησε ως συντονιστής της Παιδαγωγικής Ομάδας στο Πρόγραμμα «Ψηφιακή Θράκη», διαμορφώνοντας διδακτικό υλικό και εκπαιδευτικά σενάρια, με την αξιοποίηση των ψηφιακών τεχνολογιών, για την Τοπική Ιστορία της Θράκης.

Έχει συμμετάσχει ως επιμορφωτής σε Προγράμματα Διαπολιτισμικής Εκπαίδευσης, στα Πανεπιστημιακά Κέντρα Επιμόρφωσης (ΠΑ.Κ.Ε.) σε θεματικές σχετικές με τις ψηφιακές αλληλεπιδραστικές τεχνολογίες στην εκπαίδευση, τον ψηφιακό γραμματισμό και την εκπαίδευση ενηλίκων. Συμμετείχε σε διεπιστημονική ομάδα για τη διαμόρφωση εξ αποστάσεως επιμορφωτικών σεμιναρίων Σχολικής Παιδαγωγικής και Διαπολιτισμικής Εκπαίδευσης (Πρόγραμμα «Διάπολις» 2010-2014). Πρόσφατα, το 2022-23, συμμετείχε με την αντιπρύτανι κ. Ελένη Γρίβα, στο Ερευνητικό Πρόγραμμα: «Δράσεις Συντονισμού και Προώθησης της Διεθνοποίησης Προγραμμάτων Μεταπτυχιακών Σπουδών του Πανεπιστημίου Δυτικής Μακεδονίας».

Το συγγραφικό του έργο περιλαμβάνει πάνω από 65 δημοσιεύσεις (5 βιβλία, άρθρα σε ελληνόγλωσσα και ξενόγλωσσα περιοδικά και κεφάλαια σε συλλογικούς τόμους), εστιάζοντας σε ζητήματα Σχολικής Παιδαγωγικής, Ψηφιακού Γραμματισμού και Ψηφιακών Τεχνολογιών στη σύγχρονη εκπαίδευση και στην Πρακτική Άσκηση των εκπαιδευτικών. Έχει συμμετάσχει σε πάνω από 40 συνέδρια στην Ελλάδα και στο εξωτερικό και είναι μέλος επιστημονικών επιτροπών.